КIуэкIуэ Юрий иригъэкIуэкIащ республикэр езым и фIэфIыныгъэкIэ Урысейм зэрыгухьэрэ илъэс 460-рэ зэрырикъум теухуа гуфIэгъуэм зыхуэгъэхьэзырынымрэ ар егъэкIуэкIынымкIэ къызэгъэпэщакIуэ комитетым и зэIущIэ
КъБР-м и Iэтащхьэ КIуэкIуэ Юрий иригъэкIуэкIащ Къэбэрдей-Балъкъэрым ис лъэпкъхэм я къэкIунумкIэ мыхьэнэ нэхъ ин дыдэ зиIа Iуэху гъуэзэджэхэм ящыщыр — республикэр езым и фIэфIыныгъэкIэ Урысейм зэрыгухьэрэ илъэс 460-рэ зэрырикъум теухуа гуфIэгъуэшхуэм зыхуэгъэхьэзырынымрэ ар егъэкIуэкIынымкIэ къызэ-гъэпэщакIуэ комитетым и зэIущIэр.
Абы хэтащ КъБР-м и Парламентым и УнафэщI Егоровэ Т. Б., КъБР-м и Iэтащхьэм и Администрацэм и УнафэщI Къуэдзокъуэ М. М., КъБР-м и Правительствэм и УнафэщIым и къуэдзэ Ахъуэхъу Т. Б., КъБР-м щэнхабзэмкIэ и министр Къумахуэ М. Л., КъБР-м курортхэмрэ туризмэмкIэ и министр Хьэсанэ И. М., КъБР-м Печатымрэ цIыхубэ коммуникацэхэмкIэ и къэрал комитетым и унафэщI Къэзанш Л. Б., КъБР-м Граждан жылагъуэ IуэхущIапIэхэм ядэлэжьэнымрэ лъэпкъ IуэхухэмкIэ и управленэм и унафэщI КIурашын А. В., Налшык къалэ округым и щIыналъэ администрацэм и Iэтащхьэ Алэкъей А. М., КъБР-м егъэджэныгъэмкIэ, щIэныгъэмрэ щIалэгъуалэм я IуэхухэмкIэ и министрым и къуэдзэ Геккиев С.З. сымэ.
Къызэхуэсахэм я пащхьэ къыщыщыпсалъэм КIуэкIуэ Юрий жиIащ: «Урысей къэралыгъуэмрэ Къэбэрдей-Балъкъэрымрэ зэкъуегъэувэ лIэщIыгъуэ куэд лъандэрэ къадекIуэкI тхыдэм. ДызыхуэкIуэ Iуэхум и инагъымрэ абы иIэ мыхьэнэмрэ дэ къалэн къытщащI а гуфIэгъуэр тэмэму икIи Iэтауэ екIуэкIын папщIэ тхузэфIэкI псори длэжьыну. Мы лэжьыгъэм къыхэшэн хуейщ щIэныгъэмкIэ экспертхэр, дин лэжьакIуэхэр. Нэхъ хэIэтыкIауэ къэгъэлъэгъуапхъэщ а Iуэхум тхыдэм щиIыгъ увыпIэр, Урысей къэралыгъуэр зэтегъэувэнымрэ гъэбыдэнымкIэ ди адэжьхэм зэфIагъэкIар».
Зыхуэфащэ IэнатIэхэм я пщэ иралъхьащ юбилей дауэдапщэхэр зэрырагъэкIуэкIынум теухуа программэ зэпкърыха 2017 гъэм мазаем и 14-м фIэмыкIыу ягъэхьэзыру ар къащтэн папщIэ къыхалъхьэну, мы гуфIэгъуэшхуэр илъэс 400 зэрырикъуам и цIэр зезыхьэ утыр, республикэм и къалащхьэм тхыдэ мыхьэнэ зиIэ и адрей щIыпIэхэр зэгъэпэщыжынымрэ зэIузэпэщ щIынымрэ мазищым къриубыдэу зэфIагъэкIыну.
КъБР-м и Iэтащхьэмрэ Правительствэмрэ я пресс-IуэхущIапIэ.
